Kibar 78: Nug sẽn puk n gʋlsdẽ
GES-Y-YÃ! Bõe la nebã sẽn maand foto wã zugã? Yaa kibs kãseng tɩ nebã rɩtẽ la b yũuda. Babilon rĩmã boola tẽngã nin-bɛdã bãmb tusr tɩ b wa kibsã. B rɩka sãnem ne wanzuri laas nins b sẽn da wʋk Zerizalɛm, a Zeova roogã pʋgẽ wã n wa tɩ nebã tar n yũud rãam. La nug n wa n puk n gʋlsd lalgã zugu, tɩ nebã fãa yɛɛs wʋsgo.
A Bɛlsazaar yaa a Nebukadnezaar yagenga. Yaa yẽ la Babilon rĩmã masã. A kɩtame tɩ b bool a bãngdbã t’a yeel-b yaa: ‘Ned ninga sẽn na n tõog n karem gʋlsmã la a wilg a võore, m na n kõo a soab kũun la m kõ-a naam t’a lebg tãab-n-soab soolmã pʋgẽ.’ La bãngdbã baa a ye ra pa tõe n karem gʋlsmã meng tɩ pa sokd a võor wilgr ye.
La rĩmã ma wʋma rĩmã ne a nin-kãsemsã goamã n kẽ kibsã roogẽ wã n yeel rĩmã yaa: ‘Ra yɛɛs ye. Rao a ye n be fo soolmã pʋgẽ n tar Wẽnnaam sẽn yaa sõngã sɩɩga. F yaab-raoog a Nebukadnezaar kɩtame t’a lebg yam dãmbã naaba. A yʋʋr la a Daniɛlle. Kɩt tɩ b bool-a t’a wa wilg gʋlsmã võor n kõ-fo.’
Tao-tao bala, b talla a Daniɛll n wa rĩmã taoore. A Daniɛll yeelame t’a na n togsa gʋlsmã võore, la a pa na n deeg kũunã ye. A reng n wilga bũmb ning sẽn kɩt t’a Zeova sik a Bɛlsazaar yaab-raoog a Nebukadnezaar naamẽ wã. A yeelame tɩ yaa a Nebukadnezaar sẽn da yaa wuk-m-meng soabã yĩng la a Zeova sẽn sɩbg-a wã.
A Daniɛll yeela a Bɛlsazaar yaa: ‘Yãmb bãngã rẽ fãa la y ket n ka sik y meng ye. Yãmb kɩtame tɩ b rɩk a Zeova roogã laas n wa tɩ yãmb tall n yũ y rãam. Yãmb pẽga y wẽnnaam dãmbã sẽn maan ne raad la kugã, n ka waoog Wẽnnaam ning sẽn so y vɩɩmã ye. Yaa woto yĩng la Wẽnnaam tʋm nug t’a puk n gʋls gʋlsmã.’
A paasame yaa: ‘Ad gʋlsem ning sẽn gʋlsã: MENE, MENE, TEKEL, la PARSIN.’
‘MENE rat n yeelame tɩ Wẽnnaam sõda y rĩungã rasem sõore, la a yãka a tɛka. TEKEL rat n yeelame tɩ b maka yãmb ne kɩlo n mik tɩ y yaa faasga. PARSIN rat n yeelame tɩ b pʋɩya y soolmã n kõ Meed ne Pɛrs nebã.’
A Daniɛll sẽn da wa n gomdã meng tɩ Meed ne Pɛrs nebã ra zoe n waame n sɩng zabr ne Babilon nebã. B zabame n deeg tẽngã la b kʋ a Bɛlsazaare. Yaa yʋn-kãng bal la gʋlsmã sẽn yeel bũmb ningã paam pidsgu. La bõe n na n paam Israɛll nebã masã? D na n wa yãa rẽ, la nananda, bɩ d ges bũmb ning sẽn paam a Daniɛlle.
Daniɛll 5:1-6:1
Sogsgo
- Babilon rĩmã sẽn wa n maan kibs-kãsengã n dɩk a Zeova roogã teed b sẽn wʋk Zerizalɛmã n yũ rãamã, bõe n maane?
- Bõe la a Bɛlsazaar yeel a yam dãmbã tɩ b maane, la b tõogame bɩ?
- Rĩmã ma yeel-a lame t’a maan bõe?
- Sã n yaa ne a Daniɛll sẽn togs rĩmã, bõe yĩng tɩ Wẽnnaam kɩt tɩ nug puk n gʋls lalgã zugu?
- A Daniɛll wilgame tɩ lalgã zug gʋlsmã võor yaa bõe?
- A Daniɛll sẽn wa n ket n gomdã tɩ bõe n da zoe n maandẽ?
Sogsg a taaba
- Karm-y Daniɛll 5:1-6:1.
Bõe n wilgd tɩ baa rabeemã sẽn yõk a Bɛlsazaarã, pa rat n yeel t’a zoeta Wẽnnaam? (Dan. 5:6, 7; Yɩɩl 19:10; Rom 8:35-39)
A Daniɛll sẽn da wa n gomd ne a Bɛlsazaar la a nin-kãsemsã, wãn to la a goamã wilg t’a tara raood wʋsgo? (Dan. 5:17, 18, 22, 26-28; Tʋʋ. 4:29)
Wãn to la Daniɛll sak a 5 wã wilgd vẽeneg tɩ yaa a Zeova la naab sẽn ka to wã? (Dan. 4:14, 22; 5:21)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn